钦定古今图书集成/理学汇编/学行典/第275卷 > 《招隐操》〈有序〉朱熹
## 钦定古今图书集成/理学汇编/学行典/第275卷 > 《招隐操》〈有序〉朱熹

淮南小山作《招隐》，极道山中穷苦之状，以风切遁世之士，使无遐心，其旨深矣。其后左太冲、陆士衡相继有作，虽极清丽，顾乃自为隐遁之辞，遂与本题不合。故王康琚作诗以反之，虽正左、陆之误，而所述乃老氏之言，又非小山本意也。十月十六夜，许进之挟琴过予书堂，夜久月明，风露凄凉，挥弦度曲，声甚悲壮。既乃更为《招隐之操》，而曰：“谷城老人尝欲为予依永作辞，而未就也。” 予感其言，因为推本小山遗意，戏作一阕，又为一阕以反之，口授进之，并谷城老者及诸名胜相与共赋之，以备山中异时故事云。